《题自画赠王德中》
明代·朱同

月出城东头，团团上明镜。古树倚朱楼，栖乌惊未定。

小星淡已无，大星远相映。草露发夜光，荷盘拭秋净。

良朋喜同游，清赏寄高咏。安得白玉绳，为人系清影。

作者简介：徽州府休宁人，字大同，号朱陈村民，又号紫阳山樵。朱升子。洪武中举明经，官至礼部侍郎。有文武才，工图绘，时称三绝。坐事死。著有《覆瓿集》。